五月二十五日晚自天壽還呈秦少章
作者：周行己
朝代：宋

paragraphs: 客思日百種，無一適所願。
入夏對燈火，坐窗如坐圈。
開口畏禍機，俛首學癡鈍。
嘉友不在眼，相思劇方寸。
晚凉策馬出，豁然對清論。
盈月阻良覿，歡喜論繾綣。
上言得三益，次言科舉困。
新詩破煩想，覺人體中健。
重我特特來，殷勤留一飯。
促膝對夜樹，蕭爽無俗坌。
歸來勞夢侵，令人欲高遯。